Správa o priebehu a výsledkoch
IV. Ministerskej konferencie WTO v Katare

V dňoch 9. až 14. novembra 2001 sa v  Dohe, hlavnom meste Kataru, konala IV. Ministerská konferencia WTO (ďalej len IV. MK), na ktorej sa zúčastnili delegácie 142 členských krajín Svetovej obchodnej organizácie (ďalej len WTO - World Trade Organization). Konferencie sa ďalej zúčastnili zástupcovia 39 krajín ako pozorovatelia, z ktorých je 29 krajín v prístupovom procese do WTO, zástupcovia 76 medzinárodných medzivládnych organizácií (ako napr. Svetová banka, MMF, UNCTAD, OECD, WIPO, ILO, UNEP, WHO, EZVO) a zástupcovia viacerých mimovládnych organizácií (NGOs).  

	Slovenskú republiku na IV. MK reprezentovala delegácia vedená Petrom Brňom, štátnym tajomníkom pre európsku integráciu, obchodnú spoluprácu a cestovný ruch MH SR v zložení Jaroslav Chlebo – štátny tajomník MZV SR, Ivan Rosival -  štátny tajomník MP SR, Alexandra Valachová -  stála predstaviteľka SR pri WTO v Ženeve, Radovan Varga – riaditeľ odboru WTO MH SR a Judita Vanková – zástupkyňa riaditeľa odboru WTO MH SR. 

	Cieľom IV. MK bolo stanovenie ďalšieho zamerania a fungovania WTO prostredníctvom prijatia pracovného programu do najbližšieho obdobia.  

Na základe priebehu rokovaní v rámci prípravného procesu hlavnými témami IV. MK boli začatie mnohostranných obchodných negociácií o ďalšej liberalizácii obchodu – tzv. nového kola a prijatie konkrétnych krokov, vedúcich k riešeniu problémov rozvojových a najmenej rozvinutých krajín s plnením záväzkov pri implementácii existujúcich dohôd a rozhodnutí WTO. Prijatie konkrétnych krokov v oblasti implementácie bolo kľúčovou prioritou rozvojových krajín, realizáciou ktorej podmieňovali ďalšie rokovania o liberalizácii obchodu.  

Podkladom pre rokovania členských krajín na IV. MK boli návrh ministerskej deklarácie a návrh rozhodnutia k otázkam a problémom týkajúcich sa problematiky implementácie, ktoré pripravil predseda Generálnej rady v spolupráci s generálnym riaditeľom WTO na základe konzultácií a rokovaní v priebehu prístupového procesu. Nakoľko sa napriek rozsiahlym a intenzívnym rokovaniam v rámci celého prípravného procesu vzhľadom na zásadne rozdielne stanoviská jednotlivých členských krajín WTO nepodarilo dospieť ku konsenzu ani len k jednotlivým elementom pracovného programu WTO pre najbližšie obdobie, predseda Generálnej rady WTO a generálny riaditeľ WTO predložili tieto návrhy na vlastnú zodpovednosť a bez konsenzu členských krajín WTO.  

Zasadanie IV. MK prebiehalo na viacerých úrovniach – plenárnom zasadaní, špeciálnych pracovných zasadaniach ministrov a expertných konzultáciách k jednotlivým otázkam.  

Na inauguračnom plenárnom zasadaní konferenciu oficiálne otvoril šejk Hamad bin Khalifa Al-Thani, emir Kataru a oficiálne vystúpenia predniesli Mike Moore, generálny riaditeľ WTO, Rubens Ricupero, generálny tajomník UNCTAD ako zástupca Kofiho Annana, generálneho tajomníka OSN, Stuart Harbinson, predseda Generálnej rady WTO   a Youssef Hussain Kamal, minister financií, hospodárstva a obchodu hostiteľskej krajiny, ktorý zároveň predsedal IV. MK.  

V rámci plenárnych zasadaní vedúci delegácií jednotlivých členských krajín WTO ako aj zástupcovia viacerých krajín so štatútom pozorovateľa predniesli oficiálne vystúpenia, v ktorých prezentovali pozície svojich krajín. Ďalej na plenárnych zasadaniach vystúpili aj zástupcovia viacerých medzivládnych organizácií. Celkovo vystúpilo 166 rečníkov, ktorí sa vo svojich vystúpeniach venovali ako prezentácii doterajších skúseností, prínosov ale aj problémom spojených s liberalizáciou obchodu, fungovaním multilaterálneho obchodného systému a činnosti WTO, tak aj konkrétnych návrhov elementov pracovného programu a preferencií a požiadaviek svojich krajín. Texty všetkých vystúpení boli cirkulované vo forme oficiálnych dokumentov WTO a sú prístupné na internetovej stránke WTO.   

Na plenárnom zasadaní vedúci delegácie SR predniesol vystúpenie, v ktorom prezentoval podporu SR posilneniu WTO systému multilaterálnych pravidiel obchodu a ďalšej liberalizácii obchodu prostredníctvom otvorenia nového kola. V súlade so zásadami postupu delegácie SR na IV. MK, schválenými vládou SR, prezentoval požiadavky a pozície SR týkajúce sa obsahu a modalít budúceho pracovného programu WTO, ktoré by mali byť zakotvené v záverečnej deklarácii IV. MK. Vystúpenie vedúceho delegácie SR je v prílohe č.2.

Rokovania o konkrétnej podobe pracovného programu a jeho jednotlivých elementoch  prebiehali v rámci konzultačných expertných skupín, ktoré boli vytvorené k nasledovným najproblematickejším okruhom - poľnohospodárstvo, implementácia, životné prostredie, Singapurská problematika, pravidlá a iné problematiky – a ktorých cieľom bolo nájsť kompromisný návrh akceptovateľný všetkými členskými krajinami WTO. Výsledky týchto konzultácií, ako aj návrh celkového textu záverečnej ministerskej deklarácie boli prediskutované v rámci  špeciálnych zasadaní ministrov, tzv. „Skupiny pre všetky otázky“ (Group of Whole) a záverečný návrh Deklarácie ministrov formálne schválený na plenárnom zasadaní. Vedúci delegácie SR, ako aj jednotliví členovia delegácie sa aktívne zapájali do priebehu konzultácií a špeciálnych zasadaní ministrov, kde presadzovali záujmy SR a podporovali pozície EÚ. Okrem toho sa aktívne zúčastňovali neformálnych rokovaní a koordinačných stretnutí s Pascalom Lamym a Francom Fischlerom, komisármi pre obchod a poľnohospodárstvo Európskej komisie, delegáciami členských krajín EÚ a CEFTA a členmi delegácií ostatných členských krajín WTO.  

Extrémnu náročnosť, rozsah a komplexný charakter rokovaní, ale aj enormnú snahu nájsť napriek rozdielnym pozíciám kompromisné riešenie, a tak dosiahnuť konkrétny pozitívny výsledok IV. MK dokumentuje aj skutočnosť, že IV. MK bola predĺžená oproti pôvodnému plánu o jeden deň.  

Po 5 dňoch intenzívnych rokovaní sa IV. MK skončila úspešne. Dňa 14. novembra 2002 bola konsenzom prijatá Deklarácia ministrov (ďalej len Deklarácia). Deklarácia obsahuje potvrdenie základných princípov a cieľov Dohody o založení WTO, potvrdenie prijatých záväzkov členských krajín WTO a Pracovný program obsahujúci okrem rozšírenej negociačnej agendy aj ďalšie dôležité rozhodnutia a aktivity potrebné k reakcii na výzvy, ktorým čelí multilaterálny obchodný systém. Text deklarácie je v prílohe č. 1.  

V preambule deklarácie sa členské krajiny WTO opätovne prihlásili k nasledovným princípom a záväzkom:

-	odmietanie používania protekcionizmu
-	podpora procesu reforiem a liberalizácie obchodných politík
-	podpora trvalo udržateľnému rozvoju 
-	pokračovanie úsilia o zabezpečenie lepšieho zapojenia a trvalejšieho miesta rozvojových a zvlášť najmenej rozvinutých krajín v rámci multilaterálneho obchodného systému a svetovej ekonomiky 
-	podpora širšej participácie rozvojových a najmenej rozvinutých krajín na benefitoch a možnostiach, ktoré vytvára multilaterálny obchodný systém  
-	pokračovať v riešení problému marginalizácie najmenej rozvinutých krajín 
-	podpora WTO ako platforme pre vytváranie globálnych pravidiel obchodu  a liberalizácie 
-	podpora prehlbovaniu spolupráce medzi Bretton-Woodskymi inštitúciami s cieľom dosiahnutia väčšej koherencie 
-	potvrdenie práva krajiny na prijatie potrebných opatrení na ochranu ľudského zdravia, života rastlín a zdravia zvierat alebo iných opatrení na ochranu životného prostredia.   
 
Prijatie Pracovného programu v praxi znamená otvorenie nového kola  mnohostranných obchodných rokovaní o ďalšej liberalizácii obchodu a posilnení systému multilaterálnych pravidiel obchodu. Vzhľadom na veľký dôraz, ktorý sa v deklarácii kladie na zohľadnenie špecifických problémov a potrieb rozvojových a najmenej rozvinutých krajín a na zlepšenie zapojenia sa a do participácie  týchto krajín na benefitoch, ktoré prináša multilaterálny obchodný systém, nové kolo sa tiež nazýva „Rozvojová agenda z Dohy“.  

Deklarácia určuje časový rámec pre konanie nového kola, ktoré by malo byť ukončené najneskôr k 1. januáru 2005. V tomto kontexte dôležitým medzníkom bude V. MK, na ktorej sa budú hodnotiť dosiahnutý postup a priebežné výsledky  multilaterálnych negociácií a prijímať rozhodnutia o ich ďalšom pokračovaní, resp. začatí negociácií v mandátovaných oblastiach. Vychádzajúc z dvojročného cyklu usporadúvania ministerských konferencií WTO,  V. MK by sa mala konať do konca roku 2003. 

Rokovania v rámci nového kola bude zastrešovať špeciálne vytvorený orgán – Výbor pre obchodné rokovania (TNC – Trade Negotiating Committee) a budú sa riadiť princípmi transparentnosti a tzv. jednotného záväzku (všetky závery budú uvedené do platnosti súčasne a budú záväzné pre všetky členské krajiny WTO – single undertaking). Tento postup však nevylučuje ani možnosť realizovať v prípade dosiahnutia dohody v niektorých oblastiach dohodnuté výsledky ešte pred ukončením celkových rokovaní, a to na báze predbežnej alebo definitívnej.  

	Deklarácia obsahuje nasledovné mandáty: 

Otázky a problémy týkajúce sa implementácie  

	Prijatie konkrétnych krokov, vedúcich k riešeniu problémov rozvojových a najmenej rozvinutých  krajín s plnením záväzkov pri implementácii existujúcich dohôd a rozhodnutí WTO bolo kľúčovou prioritou rozvojových krajín, ktorej realizáciu podmieňovali ďalšie rokovania o liberalizácii obchodu, ako aj otvorenie samotného kola rokovaní. Dosiahnuté kompromisné riešenie preto vychádza z rozhodnutí Generálnej rady WTO z 3. mája a 15. decembra 2000 a ustanovuje, že rokovania o vyriešení problematiky implementácie sú  integrálnou súčasťou Pracovného programu a teda aj nového kola. Vzhľadom na špecifickosť a rozsah problémov spojených s implementáciou bolo prijaté samostatné Rozhodnutie k problematikám a problémom týkajúcich sa implementácie, určujúce problémy spadajúce pod špecifickú oblasť dohôd alebo záväzkov WTO a časový horizont na ich riešenie. Text Rozhodnutia je pripojený v prílohe č. 3. Pre oblasti, kde nie sú určené termíny, platí, že sa nimi budú príslušné orgány WTO zaoberať prioritne a do konca roku 2002 musia predložiť TNC informáciu s návrhom ďalšieho postupu.  

Poľnohospodárstvo 

Vzhľadom na  vysokú senzitívnosť oblasti poľnohospodárstva pre takmer všetky členské krajiny WTO a  na rozdielne názory na výklad článku 20 Dohody o poľnohospodárstve v rámci už prebiehajúcich multilaterálnych negociácií sa až po zdĺhavých rokovaniach podarilo dospieť ku kompromisnému riešeniu, ktoré síce hovorí o pokračovaní reformného procesu v oblasti poľnohospodárstva prostredníctvom komprehenzívnych rokovaní zameraných na dosiahnutie podstatného zvýšenia prístupu na trh, redukcie, s výhľadom úplného odstránenia, všetkých foriem exportných dotácií a podstatného zníženia domácich podpôr, ktoré majú negatívny vplyv na obchod, avšak zároveň ustanovuje, že v rámci rokovaní sa bude prihliadať aj na tzv. neobchodné aspekty poľnohospodárstva.  Deklarácia ustanovuje, že modality pre prijímanie ďalších záväzkov by mali byť prijaté najneskôr do 31. marca 2003. Na základe týchto modalít by členské krajiny WTO mali predložiť návrhy listín koncesií do dátumu konania V. MK.  

Obchod so službami

	Podľa očakávania členské krajiny potvrdili bez problémov Smernicu a postupy pre druhú fázu rokovaní v súlade s článkom XIX GATS, prijatú Radou pre obchod so službami v marci 2001, ako základ pre pokračovanie multilaterálnych negociácií, ktoré prebiehajú už od januára 2000. Smernica definuje princípy, rozsah, postupy a spôsoby dodávky služby a obsahuje v sebe princípy, ako sú záujmy národných politík, úroveň rozvoja a veľkosť ekonomík individuálnych členov. Deklarácia ďalej stanovuje termín pre predloženie počiatočných požiadaviek špecifických záväzkov do 30. júna 2002 a pre predloženie počiatočných ponúk špecifických záväzkov do 31. marca 2003.  

Prístup na trhy nepoľnohospodárskych výrobkov

Do Deklarácie sa podarilo presadiť zaradenie začatia negociácií o ďalšej liberalizácii obchodu s nepoľnohospodárskymi výrobkami s cieľom vytvoriť priestor pre zmenšenie rozdielov v colnej ochrane pri prístupe na trh v tejto oblasti (prostredníctvom zníženia alebo eliminácie ciel, vrátane tarifných špičiek, vysokých ciel a tarifnej eskalácie, ako aj netarifných prekážok obchodu) na základe modalít, ktoré budú predmetom ďalších rokovaní.   

Obchodné aspekty práv duševného vlastníctva (TRIPS)

V oblasti TRIPS bola prijatá samostatná deklarácia reagujúca na problémy verejného zdravia, ktorým čelia rozvojové a najmenej rozvinuté krajiny (HIV/AIDS, tuberkulóza, malária a iné epidémie). Deklarácia potvrdila záväzok členských krajín rešpektovať ustanovenia Dohody TRIPS s doplnením, že jednotlivé ustanovenia Dohody TRIPS je potrebné interpretovať vo svetle rešpektujúcom práva členských krajín prijímať opatrenia na zabezpečenie ochrany zdravia verejnosti, a tak umožniť plné využitie flexibility Dohody TRIPS. Text deklarácie je pripojený v prílohe č.4. 
 
Ďalej sa v nadväznosti na doterajšie rokovania o implementácii článku 23.4 Dohody TRIPS prijalo rozhodnutie začať rokovania o vytvorení multilaterálneho registra pre notifikácie a registráciu zemepisného označovania vín a liehovín do V. MK. Nepodarilo sa však dosiahnuť konsenzus k jeho rozšíreniu aj o iné výrobky (ako napr. niektoré tradičné potravinárske a poľnohospodárske výrobky a ľudové folklórne výrobky). Táto problematika sa bude preto spolu s problematikou vzťahu Dohody TRIPS a Konvencie o biodiverzite a potrebe aktualizácie Dohody TRIPS vo svetle rýchleho technologického vývoja naďalej analyzovať v rámci pracovného programu Rady pre TRIPS.  
  
Záväzky vyplývajúce z deklarácie I. Ministerskej konferencie (Singapurská problematika):
Obchod a investície       
Obchod a hospodárska súťaž
Transparetnosť vládneho obstarávania
Uľahčovanie obchodu 

	V oblasti Singapurskej problematiky bol hlavným problémom zásadný odpor rozvojových krajín k začatiu negociácií. S cieľom dosiahnuť zaradenie týchto oblastí do nového kola bolo preto dohodnuté kompromisné riešenie, že sa bude do V. MK pokračovať v analyticko-vzdelávacej práci existujúcich pracovných skupín  a rokovania sa začnú až po jej konaní za predpokladu, že sa konsenzom prijmú modality pre multilaterálne rokovania. V oblasti vládneho obstarávania sa taktiež nepodarilo presadiť rozšírenie negociácií okrem oblasti transparentnosti aj o oblasť prístupu na trh.  

Pravidlá WTO

Členské krajiny odsúhlasili začatie negociácií o vyjasnení pravidiel ustanovených v dohodách o implementácii článku VI GATT 1994, o dotáciách a vyrovnávacích opatreniach a dotáciách v sektore rybárstva, ktorých cieľom je zabezpečenie väčšej transparentnosti, dodržiavania a nezneužívania pravidiel, nediskriminácie a zohľadnenia potrieb rozvojových krajín. Deklarácia rovnako ukladá začať negociácie o vyjasnení a zlepšení existujúcich pravidiel a procedúr WTO vzťahujúcich sa na regionálne obchodné dohody s prihliadnutím na rozvojový aspekt týchto dohôd.  
 
Dodatok k DSU

Deklarácia ukladá začať negociácie v oblasti vyjasnenia a zlepšenia ustanovení  Dohovoru o urovnávaní sporov (DSU) a stanovuje termín pre ukončenie negociácií do konca mája 2003 s tým, aby boli následne výsledky negociácií implementované do platnosti čo najskôr. 
 
Obchod a životné prostredie 

Napriek odmietavému postoju rozvojových krajín sa podarilo EÚ dosiahnuť kompromisné znenie Deklarácie, ktoré ukladá začať negociácie o vzájomnej prepojenosti a aplikácii existujúcich pravidiel WTO a špecifických obchodných ustanovení multilaterálnych environmentálnych  dohôd (MEAs), pravidelnej výmene informácií medzi sekretariátmi MEA a WTO a možnostiam odstraňovania tarifných a netarifných prekážok pre environmentálne tovary a služby. Deklarácia ukladá Výboru pre obchod a životné prostredie pokračovať v pracovnom programe s osobitnou pozornosťou venovanou efektom environmentálnych opatrení prístupu na trh, príslušným ustanoveniam Dohody TRIPS a požiadavkám na environmentálne označovanie a o výsledkoch informovať V. MK s návrhom ďalších krokov. 

Elektronický obchod    

Bolo prijaté rozhodnutie pokračovať v Pracovnom programe pre elektronický obchod a uložené Generálnej rade WTO prijať opatrenia na zabezpečenie inštitucionálneho zabezpečenia jeho realizácie a predložiť informáciu na V. MK. Členské krajiny WTO ďalej prijali záväzok  pokračovať v neuplatňovaní ciel na tento druh obchodu do V. MK.  

Malé ekonomiky (Small economies)

S cieľom zaistenia lepšieho zapojenia malých a zraniteľných ekonomík do multilaterálneho obchodného systému bolo prijaté rozhodnutie prijať pracovný program pre analytickú činnosť k tejto problematike bez vytvorenia novej kategórie členských krajín WTO a predložiť výsledky a odporúčania na prijatie potrebných krokov na V. MK.  

Obchod, zadlženosť a financie
Obchod a transfer technológií

Členské krajiny WTO prijali rozhodnutie, na ktorého základe sa začne analyticko-vzdelávacia činnosť v týchto oblastiach s cieľom preskúmať možnosti dlhodobého riešenia problému vonkajšieho zadlženia rozvojových a najmenej rozvinutých krajín a zabezpečenia väčšej koherentnosti medzinárodného obchodu, finančných a monetárnych politík a preskúmanie vzťahu obchodu a transferu technológií z hľadiska možností zvýšenia prílevu nových technológií do rozvojových krajín. Analyticko-vzdelávacia činnosť bude prebiehať v rámci novovytvorených Pracovných skupín, ktoré o jej priebehu budú informovať V. MK.   

Rozvojový aspekt nového kola zdôrazňujú mandáty v nasledovných troch oblastiach, ktorá sú zamerané na rozvojové a najmenej rozvinuté krajiny a vychádzajú zo skutočnosti, že väčšina členskej základne WTO je tvorená práve týmito krajinami.  
 
Technická spolupráca a budovanie kapacít

Členské krajiny WTO privítali a schválili Novú stratégiu technickej pomoci WTO pre budovanie kapacít, rast a integráciu, kde bude poskytovaná technická pomoc najmä rozvojovým a najmenej rozvinutým krajinám, malým a zraniteľným ekonomikám a krajinám v procese transformácie. Pre zvýšenie účinnosti tejto pomoci je potrebné zabezpečiť  zlepšenie koordinácie medzi WTO a donormi, Výborom OECD pre rozvojovú pomoc a medzi jednotlivými medzinárodnými organizáciami, zlepšiť a racionalizovať Integrovaný rámec pre obchodne zameranú technickú pomoc najmenej rozvinutým krajinám a Spoločný integrovaný program technickej pomoci. Bol prijatý záväzok zabezpečenia stabilnej úrovne dlhodobého financovania technickej pomoci v rámci WTO. Generálny riaditeľ WTO bol poverený predložiť priebežnú správu o implementácii prijatých rozhodnutí ako Generálnej rade do decembra 2002, tak aj V. MK.  

Najmenej rozvinuté krajiny 

Vo svetle vážnych problémov, ktoré prezentovali ministri najmenej rozvinutých krajín v Zanzibarskej deklarácii z júla 2001 a s cieľom podniknutia krokov na zlepšenie zapojenia týchto krajín do multilaterálneho systému členské krajiny prostredníctvom koordinovanej aktivity v oblasti prístupu na trh, technickej pomoci a domácich politík sa zaviazali dosiahnuť cieľ plného odstránenia ciel  a kvót v prístupe na trh pre výrobky pochádzajúce z najmenej rozvinutých krajín a potvrdili záväzky prijaté na III. konferencii OSN k problematike najmenej rozvinutých krajín, ktorá sa konala v máji 2001.  

Špeciálne a rozdielne zaobchádzanie

Deklarácia potvrdila, že ustanovenia špeciálneho a rozdielneho zaobchádzania sú integrálnou  súčasťou dohôd WTO a obsahuje záväzok prehodnotenia týchto ustanovení s cieľom ich posilnenia a zefektívnenia, ako aj širšieho uplatňovania v praxi. Obsahuje schválenie pracovného programu pre špeciálne a rozdielne zaobchádzanie ako dôležitého elementu Rozhodnutia k problematikám a problémom týkajúcich sa implementácie. 
 
Okrem vyššie uvedených deklarácií a rozhodnutí boli na IV. MK konferencii prijaté ďalšie dokumenty riešiace aktuálne problémy vyplývajúce z práce WTO:

Rozhodnutie o výnimke pre dohodu o partnerstve medzi EÚ a ACP krajinami; 
Rozhodnutie k prechodnému režimu EÚ na dovoz banánov; 
Rozhodnutie o procedúrach pre predĺženie výnimiek podľa čl. 27.4 Dohody WTO o subvenciách a vyrovnávacích opatreniach.  

	Významnou udalosťou IV. MK historického významu bolo prijatie právnych dokumentov upravujúcich pristúpenie Čínskej ľudovej republiky a Taiwanu do WTO a podmienky členstva týchto dvoch krajín v tejto organizácii. Formálne tak bol ukončený po 15, resp. 12  rokoch v prípade Taiwanu prístupový proces týchto krajín do WTO. Pristúpenie Číny a Taiwanu posilnili multilaterálny rozmer členskej základne WTO a začlenenie týchto dvoch krajín do multilaterálneho obchodného systému založeného na transparentných multilaterálnych pravidlách a liberalizácii medzinárodného obchodu bude mať výrazný pozitívny dopad na celkovú svetovú obchodnú výmenu. Slovenská republika sa aktívne zapojila do prístupového procesu a v rámci bilaterálnych rokovaní s Čínou aj Taiwanom presadila zlepšenie prístupu na ich trhy s cieľom zlepšenia exportných možností pre slovenských exportérov.  

Z á v e r

Priebeh a výsledky IV. MK ukázali, že napriek často  zásadne  rozdielnym stanoviskám a pozíciám si členské krajiny veľmi jasne uvedomovali negatívny vývoj svetového hospodárstva, zvýraznený tragickými udalosťami 11. septembra 2001 a potrebu vyslania jasného politického signálu podpory multilaterálnemu obchodnému systému a najmä WTO ako dôležitej platformy pre dialóg a spoluprácu v medzinárodnom obchode.  Odsúhlasením začatia nového kola multilaterálnych rokovaní o ďalšej liberalizácii obchodu sa členské krajiny WTO jednoznačne vyjadrili za podporu multilateralizmu a prijatie Rozvojovej agendy z Dohy posilní úlohu WTO pri podpore ekonomického rastu, zamestnanosti a znižovania chudoby a zabezpečenia trvalo udržateľného rozvoja.  

Prijatá Deklarácia ministrov je v súlade s cieľmi, ktoré si Slovenská republika v rámci IV. MK vytýčila a ktoré boli obsiahnuté v Zásadách postupu delegácie SR na IV. MK schválených vládou SR. Odsúhlasenie rozsiahlej agendy a potvrdenie princípov single undertaking, transparentnosti, podpory trvalo udržateľného rozvoja, zvláštneho a rozdielneho zaobchádzania pre rozvojové a najmenej rozvinuté krajiny vytvárajú reálny priestor pre dosiahnutie väčšej vyrovnanosti výhod a benefitov, ktoré vytvára stabilný a nediskriminačný multilaterálny obchodný systém pre všetkých členov WTO, s dôrazom na rozvojové krajiny a krajiny s prechodnou ekonomikou, vyrovnanie rozdielov, ktoré existujú v oblasti tarifnej a netarifnej ochrany v rámci obchodnej politiky jednotlivých členov WTO. Pri vysokej otvorenosti obchodno-politického režimu SR, ktorú vysoko vyzdvihli členské krajiny WTO v rámci posledného Prehľadu obchodnej politiky v novembri 2001, má pre SR pokračovanie liberalizácie medzinárodného obchodu, odstraňovanie tarifných a netarifných prekážok a vytvorenie stabilného multilaterálneho systému pravidiel pre obchod  zásadný význam pri vytváraní priestoru pre uplatnenie exportných záujmov SR.

Otvorenie nového kola obchodných rokovaní predstavuje pre Slovenskú republiku ako členskú krajinu Svetovej obchodnej organizácie záväzok jednak v ekonomicko-obchodnej a zároveň v politickej rovine aktívne pristúpiť k negociáciám v rámci širokej agendy stanovenej v Dohe. V rámci nového kola negociácií bude Slovenská republika presadzovať svoje obchodno-politické záujmy a v súlade s integračnými procesom do EÚ harmonizovať svoje negociačné pozície s pozíciami EÚ. Smerovanie pozícií SR v súlade s pozíciami EÚ nie je len otázkou prístupu na trh pre SR alebo chránenia citlivého sektoru, ale je to i otázka politická z hľadiska našej budúcnosti v procese približovania SR podmienkam EÚ. Pre SR bude dôležité, aby SR svojím postupom vo WTO neskomplikovala svoj prístupový proces do EÚ tým, že príjme záväzky nad rámec záväzkov EÚ. Toto vyžaduje veľmi citlivý prístup pri zachovaní preferencií našich záujmov v obchodnom-politickom režime SR. V záujme uvedeného SR participuje veľmi aktívne na pôde WTO na rokovaniach k jednotlivým problematikám, pričom svoje stanoviská koordinuje s ČR, naším partnerom v rámci colnej únie a s EÚ a krajinami CEFTA. 

Aktívne presadzovanie záujmov SR v rámci nového kola si vyžiada zabezpečenie aktívnej účasti expertov SR na rokovaniach k jednotlivým negociačným oblastiam, ako aj celkové posilnenie ekonomickej diplomacie SR, ktoré bude zastrešovať MH SR ako gestor zastúpenia SR na pôde WTO.   

Na záver je potrebné uviesť, že Ministerská deklarácia je politické rozhodnutie, ktorým sa začína nové kolo multilaterálnych obchodných rokovaní, ale ktorá neobsahuje podrobné detaily negociácií. Tieto budú rozpracované v rámci jednotlivých orgánov WTO presným stanovením modalít a podrobných časových plánov ďalšieho postupu negociácií. Po ich vyjasnení budú v spolupráci s príslušnými rezortmi predložené konkrétne negociačné pozície Slovenskej republiky na rokovanie vlády SR.